钦定古今图书集成/理学汇编/文学典/第167卷 > 《徐师曾文体明辩》 > 《进幽州纪圣功碑文状》李德裕
## 钦定古今图书集成/理学汇编/文学典/第167卷 > 《徐师曾文体明辩》 > 《进幽州纪圣功碑文状》李德裕

奉宣令臣撰述者。伏以北狄悍勇于四夷，前代圣王，
莫能制伏。昨者回鹘虽乘危蹙，势已内侵，豺狼之师，
尚馀十万。陛下神武雄断，智出无方，震天威以霆声，
碎獯戎而瓦解。武功盛烈，高视百王，岂比周穆犬戎
之征，荒服不至，汉武马邑之诈，群帅无功。将垂耿光，
宜命鸿笔。臣学艺荒浅，久病衰羸。纪轩后之功，徒知
竭思；叙唐尧之德，终愧难名。采其功状，稍似摭实。今
已撰讫，谨连进上。轻渎宸严，不任惶越。谨录奏闻。